Document ID: 32013R0913

REGOLAMENT TAL-KUMMISSJONI (UE) Nru 913/2013
tat-23 ta’ Settembru 2013
li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill fir-rigward tal-użu ta’ sustanzi li jagħtu l-ħlewwa f’ċerti pejsts tal-frott u tal-ħaxix
(Test b’relevanza għaż-ŻEE)
IL-KUMMISSJONI EWROPEA
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikolu 10(3) tiegħu,
Billi:
(1)
L-Anness II tar-Regolament (KE) Nru 1333/2008 jistabbilixxi lista ta’ addittivi tal-ikel tal-Unjoni approvati għall-użu fl-ikel, u l-kondizzjonijiet tal-użu tagħhom.
(2)
Dik il-lista tista’ tiġi emendata bil-proċedura msemmija fir-Regolament (KE) Nru 1331/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (2).
(3)
Skont l-Artikolu 3(1) tar-Regolament (KE) Nru 1331/2008, il-lista tal-Unjoni ta’ addittivi tal-ikel tista’ tiġi aġġornata kemm fuq l-inizjattiva tal-Kummissjoni u kemm fuq talba.
(4)
Fid-9 ta’ Mejju 2012 ġiet ippreżentata talba għall-awtorizzazzjoni tal-użu ta’ sustanzi li jagħtu l-ħlewwa fil-prodotti kollha li jappartjenu għall-ikel tas-sottokategorija 04.2.5.3 “pejsts tal-frott u tal-ħaxix oħra simili” tal-Anness II tar-Regolament (KE) Nru 1333/2008. Dik is-sottokategorija tinkludi pejsts tal-frott u tal-ħaxix simili għall-ġelatini u għall-marmellati kif definiti mid-Direttiva tal-Kunsill 2001/113/KE tal-20 ta’ Diċembru 2001 li għandha x’taqsam mal-ġamm tal-frott, il-ġelatini u l-marmellati u mal-purejiet tal-qastan mogħtija l-ħlewwa maħsuba għal konsum mill-bniedem (3). Sussegwentement l-applikazzjoni saret disponibbli lill-Istati Membri skont l-Artikolu 4 tar-Regolament (KE) Nru 1331/2008.
(5)
Id-Direttiva 2001/113/KE. Pejsts tal-frott u tal-ħaxix, simili għall-ġelatini u l-marmellati, li jaqgħu fis-sottokategorija tal-ikel 04.2.5.3, jista’ jkun fihom ingredjenti oħrajn apparti dawk elenkati fl-Anness II tad-Direttiva 2001/113/KE (eż. vitamini, minerali u ħwawar).
(6)
L-Anness II tar-Regolament (KE) Nru 1333/2008 jawtorizza l-użu ta’ sustanzi li jagħtu l-ħlewwa: l-Aċesulfam K (E 950), l-Aċidu ċiklamiku u l-imluħa Na, K u Ca tiegħu (E 952), is-Sakkarina u l-imluħa Na, K u Ca tagħha (E 954), is-Sukralożju (E 955), in-Neoesperidina DC (E 959) u il-Glikosidi tal-istevjol (E 960) fil-ġamm, il-ġelatini u l-marmellati, b’valuri enerġetiċi mnaqqsa, kif ukoll f’pejsts tal-frott oħra simili bħal pejsts tal-ħobż abbażi ta’ frott imnixxef, b’valuri enerġetiċi mnaqqsa jew mingħajr zokkor miżjud.
(7)
Estensjoni tal-użu ta’ dawk is-sustanzi li jagħtu l-ħlewwa għall-pejsts tal-frott u tal-ħaxix simili l-oħra kollha b’valuri enerġetiċi mnaqqsa se tippermetti l-użu tagħhom b’mod simili bħal fil-ġamm, il-ġelatini u l-marmellati b’valuri enerġetiċi mnaqqsa.
(8)
Peress li l-pejsts tal-frott u tal-ħaxix jintużaw bħala alternattiva għall-ġamm, għall-ġelatini u għall-marmellati, l-użu ta’ sustanzi li jagħtu l-ħlewwa f’dawk il-pejsts mhux se jwasslu għal żieda ta’ esponiment tal-konsumatur u għalhekk dan mhuwiex tħassib għas-sikurezza.
(9)
Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità Ewropea dwar is-Sigurtà fl-Ikel biex taġġorna l-lista tal-Unjoni ta’ addittivi tal-ikel stipulata fl-Anness II tar-Regolament (KE) Nru 1333/2008, ħlief meta l-aġġornament inkwistjoni ma jkunx mistenni jħalli effett fuq is-saħħa tal-bniedem. Peress li l-estensjoni tal-użu tal-Aċesulfam K (E 950), tal-Aċidu ċiklamiku u l-imluħa Na u Ca tiegħu (E 952), tas-Sakkarina u l-imluħa Na, K u Ca tagħha (E 954), tas-Sukralożju (E 955), tan-Neoesperidina DC (E 959) u tal-Glikosidi tal-istevjol (E 960) għall-pejsts tal-frott simili l-oħra kollha b’valuri enerġetiċi mnaqqsa, tikkostitwixxi aġġornament ta’ dik il-lista li mhuwiex mistenni li jħalli effett fuq is-saħħa tal-bniedem, m’hemmx bżonn tintalab l-opinjoni tal-Awtorità Ewropea dwar is-Sigurtà fl-Ikel.
(10)
Għalhekk, l-Anness II tar-Regolament (KE) Nru 1333/2008 għandu jiġi emendat skont dan.
(11)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 1333/2008 huwa emendat skont l-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta’ Settembru 2013.

Labels: 0
3
17